STEINAR OPSTAD

Å, høye dag

Dikt

KOLON FORLAG

Är du ensam

så var det!

Du kommer att få stort sällskap

omsider.

GUNNAR EKELÖF

For alt begynner med et plogskjær

VÅRONN

Plogfurene er så blanke

på solfylte morgener

at himmelen speiler seg i dem

og måkene, de hvite måkene styrter fra himmelen

Det er synet av himmelen lagt i fars arbeid

som gjør at jeg aldri mister håpet

selv når jeg ligger i et mørkt rom

og venter på at sjelens herjinger skal gå over

Stille nå, stille, hvisker jeg til meg selv

og snart går fars traktor lydløst i det fjerne

og en måke setter seg

på sengekanten